b'\n_START_ARTICLE_\nMurter (naselje)\n_START_SECTION_\nGeografija\n_START_PARAGRAPH_\nStarej\xc5\xa1i del naselja le\xc5\xbei na rodovitnem polju na severozahodnem delu otoka, oddaljen okoli 600 m od morja. Novej\xc5\xa1i del naselja pa se razprostira ob cesti proti \xc5\xa1irokemu zalivu Hramina. Kraj je s cesto preko Betine in mostu pri Tisnem povezan s celino. Murter je po cesti od  \xc5\xa0ibenika oddaljen 35 km._NEWLINE_V dnu zaliva Hramina je ve\xc4\x8d pomolov, ki jih koristijo predvsem doma\xc4\x8dini. Vhod v zaliv varuje okoli 100 m dolg valobran, na koncu katerega stoji svetilnik. Za valobranom le\xc5\xbei ACI marina Hramina s \xc5\xa1estimi pomoli. Na nasprotni strani zaliva je \xc5\xa1e druga marina, ki deluje v sklopu manj\xc5\xa1e ladjedelnice._NEWLINE_Svetilnik, ki stoji na koncu valobrana, oddaja svetlobni signal: R Bl(2) 4s. Drugi svetilnik, ki stoji v dnu zaliva na pomolu pri Lu\xc5\xa1ki kapitaniji pa oddaja svetlobni signal: R Bl 3s.\n_START_SECTION_\nGospodarstvo\n_START_PARAGRAPH_\nPrebivalci naselja se poleg ribolova ukvarjajo \xc5\xa1e s poljedelstvoom in turizmom. V kraju sta poleg hotela Colentum in avtokampa Slanica \xc5\xa1e dve marini: Marina Hramina in Marina Vinici._NEWLINE_Marina Hramina, ki lahko sprejme plovila dolga do 50 metrov ima 500 privezov ob pomolih v morju in 250 mest na kopnem. V marini je servisna delavnica, 15 t dvigalo, 50 t premi\xc4\x8dno dvigalo, splavna dr\xc4\x8da, nekaj turisti\xc4\x8dnih sob in trgovina._NEWLINE_Marina Vinici je v sklopu manj\xc5\xa1e ladjedelnice, ki je posebej specializirana za gradnjo in popravilo manj\xc5\xa1ih lesenih plovil. Tu lahko lastniki plovil tudi sami opravijo popravila na plovilih. Ladjedelnica ima 80 t premi\xc4\x8dno dvigalo.\n_START_SECTION_\nZgodovina\n_START_PARAGRAPH_\nStari zapisi govorijo, da je leta 1278 tedanja Villa Magna oziroma Veliko Selo imelo 203 prebivalcev. Z dana\xc5\xa1njim imenom se kraj prvi\xc4\x8d omenja leta 1715._NEWLINE_V zalivu Hramina se nahajajo ostanki anti\xc4\x8dnega naselja. Na rtu Gradina, na katerem je danes mestno pokopali\xc5\xa1\xc4\x8de so starohrva\xc5\xa1ki grobovi. Tu je tudi  cerkev Gospa od Gradini postavljena v 17. stoletju. Cerkev sv. Mihovila so postavili 1770 in 1847 raz\xc5\xa1irili. Nad gri\xc4\x8du nad mestom stoji \xc5\xa1e cerkev sv. Roka  iz leta 1760.'